Rīgā, 2024.gada 5.aprīlī

Stendes pamatskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kuri dalījās ar pārdomām, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Stendes pamatskola ir akreditējama uz 6 gadiem, apliecinot, ka iestādes darbs atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka vadītāja labi vada izglītības iestādi, ievieš pārmaiņas un tikpat aktīvi nākamajos gados plāno turpināt darbu pie pārmaiņu nostiprināšanas un nākamo pārmaiņu ieviešanas vadības darbā, personāla profesionālo prasmju, skolas emocionālās un fiziskās vides drošības uzlabošanā un mācību kvalitātes un sasniegumu paaugstināšanā un iekļaujošas vides stiprināšanā.

Stendes pamatskolā akreditācijas komisija novēroja, ka:

- veikts nozīmīgais pedagogu un izglītības iestādes vadības darbs, lai nodrošinātu izglītības iestādei stabilu vietu novadā un izglītības pieejamību izglītojamajiem, kura attīsta katra izglītojamā potenciālu atbilstoši viņa vajadzībām.

- izglītības iestādes vadītāja ir profesionālis, kas veiksmīgi nodrošina un virza izglītības iestādes darbību un attīstību atbilstoši valsts izglītības pamatnostādnēm, novada un izglītības iestādes attīstības mērķiem, spēj iedziļināties un risināt nepieciešamās problēmas.

Vēlamies atzīmēt izglītības iestādes ģimenisko un pozitīvo mikroklimatu. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Intervijas ar iestādes padomi un dibinātāju un sarunas ar izglītības iestādes vadītāju, vadītājas vietniekiem, pedagogiem, atbalsta personālu un izglītojamajiem.

2. 11 mācību stundu vērošana.

3. Izglītības iestādes apskate ar izglītības iestādes vadītājas vietnieku saimniecības jomā.

4. Dokumentu (attīstības plāns, darba plāns, pašnovērtējuma ziņojums), *E-klase* un *Mykoob* informācijas analīze..

5. Situāciju analīze ar pedagogiem.

6. Tīmekļvietnes un komunikācijas sociālajos medijos analīze.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi pilnveidot un sakārtot vērtēšanu kā izglītības procesa sastāvdaļu – dokumentus, pedagogu prasmes un zināšanas, veikt e-žurnāla pārraudzību, lai pilnvērtīgāk un efektīvāk spētu novērtēt izglītojamo mācību sasniegumus ikdienā, nodrošināt izglītības iestādes pāreju uz vienotu elektroniskās skolvadības sistēmas lietošanu gan skolā, gan pirmsskolas grupās vecāku ērtībām, efektīvākai informācijas ieguvei un apritei, kā arī efektīvākai datu uzkrāšanai un analīzei, izveidot sistēmu un sistēmisku darbu dažādu komandu sadarbībā ikdienas darba nodrošināšanā, kā arī pašvērtēšanā un attīstības vajadzību plānošanā - vadības komanda, atbalsta komanda, jomu vadītāji u.c.

Novēlu jums sekmīgu turpmāko sadarbību ar izglītības iestādes vadību un pedagogiem bērnu izaugsmei un sasniegumiem!

Ekspertu komisijas vadītāja Sanita Zveja